Esbjerg: Broen Shopping har endnu en gang været scene for et seksuelt overgreb mod en pige på et af centrets toiletter.

En 14-årig pige fra Esbjerg har anmeldt, at hun på et tidspunkt mellem den 30. marts og den 6. april blev tvunget ind på et toilet i Broen Shopping i Exnersgade, hvor en ung mand forgreb sig på hende.

- Vi har først modtaget anmeldelse af episoden den 6. maj, og derfor er vi på et forholdsvis tidligt stadie af efterforskningen, selv om episoden ligger noget tid tilbage, oplyser lederen af den lokale efterforskning politikommissær Ole Hillerup fra Syd- og Sønderjyllands Politi.

Ifølge ham har pigen været meget påvirket af situationen og har været bange for at fortælle nogen om den. Hun fik til sidst talt med sine forældre om episoden, og så blev sagen anmeldt til politiet.

Pigen har ikke med sikkerhed kunnet sige, hvornår overgrebet fandt sted, men det er formentlig sket enten lørdag den 30. marts eller lørdag den 6. april.

- Vi skal have afhørt pigen igen, så vi er sikre på datoen, siger Ole Hillerup.